รัฐบาลไทย-ข่าวทำเนียบรัฐบาล-กรรมการการบินพลเรือนเน้นความพร้อมเปิดประเทศรับฤดูท่องเที่ยว พร้อมเตรียมการสถานการณ์น้ำท่วมและการป้องกันภัยคุกคามไซเบอร์
วันอังคารที่ 19 ตุลาคม 2564
กรรมการการบินพลเรือนเน้นความพร้อมเปิดประเทศรับฤดูท่องเที่ยว พร้อมเตรียมการสถานการณ์น้ําท่วมและการป้องกันภัยคุกคามไซเบอร์
นายศักดิ์สยาม ชิดชอบ รัฐมนตรีว่าการกระทรวงคมนาคม ในฐานะประธานกรรมการการบินพลเรือน (กบร.) ย้ํานโยบายเตรียมความพร้อมสูงสุดในการเปิดประเทศรับนักท่องเที่ยว 1 พฤศจิกายนนี้ ในการประชุม กบร.ครั้งที่ 10/2564
นายศักดิ์สยาม ชิดชอบ รัฐมนตรีว่าการกระทรวงคมนาคม ในฐานะประธานกรรมการการบินพลเรือน (กบร.) ย้ํานโยบายเตรียมความพร้อมสูงสุดในการเปิดประเทศรับนักท่องเที่ยว 1 พฤศจิกายนนี้ ในการประชุม กบร.ครั้งที่ 10/2564 เมื่อวันที่ 18 ตุลาคม 2564 พร้อมให้ทุกหน่วยเฝ้าจับตาและเตรียมมาตรการรองรับในกรณีที่เกิดน้ําท่วมซึ่งอาจส่งผลกระทบกับสนามบินหรือการเดินทางเข้าออกสนามบินของผู้โดยสาร นอกจากนั้น ยังให้ระมัดระวังและเพิ่มมาตรการป้องกันภัยคุกคามทางไซเบอร์โดยเฉพาะแรนซัมแวร์ (Ransomware) ที่เจาะเข้ามาล็อคไฟล์ไม่ให้ใช้ได้ แล้วเรียกค่าไถ่จากเจ้าของข้อมูลเพื่อแลกกับรหัสผ่านในการปลดล็อค โดยให้สํานักงานการบินพลเรือนแห่งประเทศไทย (CAAT) ประสาน กรมท่าอากาศยาน (ทย.) บริษัท ท่าอากาศยานไทย จํากัด (มหาชน) (ทอท.) บริษัท วิทยุการบินแห่งประเทศไทย จํากัด (บวท.) และสายการบินต่าง ๆ ตรวจสอบและเพิ่มมาตรการป้องกันไม่ให้เกิดผลกระทบ โดยเฉพาะในช่วงที่การบินกําลังกลับมาเพิ่มขึ้นในฤดูท่องเที่ยวตามแผนการเปิดประเทศรอบล่าสุดของรัฐบาล
นอกจากนั้น กบร. ยังได้มีมติให้ขยายมาตรการช่วยเหลือผู้ประกอบการสายการบินต่อไปอีก 1 ไตรมาส เพื่อเพิ่มสภาพคล่องด้านการเงินให้กับผู้ประกอบการเตรียมความพร้อมในการเปิดประเทศระยะที่ 2 และเห็นชอบแผนการดําเนินการตามนโยบายการรักษาความปลอดภัยการบินพลเรือนแห่งชาติ ที่ CAAT เสนอ ตามประกาศคณะกรรมการการบินพลเรือนเรื่องนโยบายการรักษาความปลอดภัยการบินพลเรือนแห่งชาติ เพื่อส่งเสริมการรักษาความปลอดภัยการบินพลเรือนให้มีประสิทธิภาพและเป็นไปตามมาตรฐานสากล
ยังคงมาตรการช่วยเหลือผู้ประกอบการสายการบิน
เดิม กบร. ได้เห็นชอบการบรรเทาผลกระทบของสายการบินอย่างต่อเนื่องจากสถานการณ์การแพร่ระบาดของไวรัส COVID – 19 ครอบคลุมจนถึงไตรมาสที่ 3/2564 และมีการพิจารณานโยบายความช่วยเหลือเป็นรายไตรมาสเพื่อประเมินสถานการณ์เป็นระยะ แต่การแพร่ระบาดหนักในระลอกใหม่ตั้งแต่เดือนกรกฎาคม 2564ทําให้ผู้โดยสารในไตรมาสที่ 3/2564 ลดลงอย่างมากและสายการบินขอตารางเวลาบินเพียงประมาณร้อยละ 39 ของขีดความสามารถที่สนามบินรองรับได้ ทําให้สายการบินยังได้รับผลกระทบอย่างหนัก
ล่าสุดสําหรับไตรมาสที่ 4/2564 ที่ประชุม กบร. จึงมีมติให้หน่วยงานที่เกี่ยวข้องขยายมาตรการช่วยเหลือสายการบินอีก 1 ไตรมาส เพื่อเป็นการฟื้นฟูสภาพเศรษฐกิจการท่องเที่ยวของไทย และสอดคล้องกับนโยบายเปิดประเทศ ของรัฐบาลในระยะที่ 2 โดยมีนโยบายการช่วยเหลือ ดังนี้
1. ให้ CAAT ขยายระยะเวลาชําระหนี้ (Credit Term) และยกเว้นเงินเพิ่ม (ค่าปรับ) ให้กับสายการบินที่นําส่งค่าธรรมเนียมการเข้าหรือออกประเทศล่าช้า ในไตรมาสที่ 4 ซึ่งอยู่ในระหว่างเสนอเรื่องต่อที่ประชุมคณะกรรมการกํากับสํานักงานการบินพลเรือนแห่งประเทศไทย
2. ให้ ทอท. ดําเนินมาตรการปรับลดค่าบริการสนามบิน (Landing and Parking Charges) ลงอัตราร้อยละ 50 สําหรับเที่ยวบินภายในประเทศและเที่ยวบินระหว่างประเทศ และยกเว้นการจัดเก็บค่าบริการที่เก็บอากาศยาน (Parking Charge) ให้แก่สายการบินที่ทําการหยุดให้บริการชั่วคราวในไตรมาสที่ 4 และ ทอท.มีมาตรการที่จะเลื่อนกําหนดชําระค่าบริการสนามบินและค่าเครื่องอํานวยความสะดวก (Aircraft Service Charge) สําหรับงวดชําระเดือนเมษายน 2564 ถึงเดือนธันวาคม 2564 ออกไปงวดละ 9 เดือน และให้ผ่อนชําระสูงสุดไม่เกิน 12 งวดชําระ
3. ทย. ช่วยเหลือผู้ประกอบการโดยขยายระยะเวลาการปรับลดอัตราค่าเช่าสําหรับทุกกิจกรรมในอัตราค่าเช่าไม่ต่ํากว่าที่กรมธนารักษ์กําหนดเป็นระยะเวลา 6 เดือน (ตั้งแต่วันที่ 1 ตุลาคม 2564 - 31 มีนาคม 2565)
แผนการดําเนินการตามนโยบายการรักษาความปลอดภัยการบินพลเรือนแห่งชาติ
เมื่อวันที่ 17 สิงหาคม 2564 คณะรัฐมนตรีได้มีมติเห็นชอบนโยบายการรักษาความปลอดภัยการบินพลเรือนแห่งชาติ ตามที่ กบร.เสนอ และวันที่ 14 กันยายน 2564 รัฐมนตรีว่าการกระทรวงคมนาคมได้ลงนามในประกาศคณะกรรมการการบินพลเรือนแห่งชาติ เรื่อง นโยบายการรักษาความปลอดภัยการบินพลเรือนแห่งชาติ โดยมีผลบังคับใช้ตั้งแต่วันที่ 15 กันยายน 2564 เป็นต้นมา ประธาน กบร. จึงมีมติให้ CAAT ดําเนินการตามประกาศดังกล่าว โดยให้จัดทําแผนการดําเนินการตามนโยบายการรักษาความปลอดภัยการบินพลเรือนแห่งชาติและให้นําเสนอ กบร. ซึ่งในที่ประชุมครั้งนี้ CAAT ได้เสนอแผนดังกล่าวโดยมีกรอบการจัดทําแผนรวม 8 ด้าน คือ กรอบการจัดทํากฎหมาย การกําหนดมาตรฐาน การบังคับใช้กฎหมาย การประสานงานการรับฟังความคิดเห็น การจัดสรรทรัพยากร การสร้างความตระหนัก และการส่งเสริมบุคลากร โดยมุ่งหวังให้การดําเนินงานในด้านต่าง ๆ ตามแผนฯ จะช่วยยกระดับมาตรฐานการรักษาความปลอดภัยการบินพลเรือนของไทยให้ดียิ่งขึ้นไป ซึ่งจะส่งผลให้ประชาคมระหว่างประเทศเชื่อมั่นในการขนส่งทางอากาศของไทยและมีมาตรฐานระดับสากล สอดรับกับมาตรฐานขององค์การการบินพลเรือนระหว่างประเทศ